b'\n_START_ARTICLE_\nOttar Svarte\n_START_PARAGRAPH_\nOttar Svarte (norr\xc3\xb8nt:\xc3\x93ttarr Svarti), f\xc3\xb8dt p\xc3\xa5 900-tallet, d\xc3\xb8d etter 1027, var en islandsk skald som nevnes i Sk\xc3\xa1ldatal, Snorre-Edda, Fagerskinna, Heimskringla og flere andre av kongesagaene og noen av islendingesagaene. Han skal ha v\xc3\xa6rt nev\xc3\xb8 av Sigvat skald. I Sk\xc3\xa1ldatal er han oppf\xc3\xb8rt som hirdskald hos de svenske kongene Olof Sk\xc3\xb6tkonung og Anund Jakob, og hos den norske kong Olav den hellige._NEWLINE_I den korte islendingesagaen T\xc3\xa5tten om Ottar svarte (\xc3\x93ttars \xc3\xbe\xc3\xa1ttr svarta) fortelles det om hvordan Ottar kommer seg unna kong Olav den helliges misn\xc3\xb8ye over et mans\xc7\xabngr (kj\xc3\xa6rlighetskvad) som Ottar hadde diktet til kongens svenskf\xc3\xb8dte hustru Astrid Olofsdatter (datter til Olof Sk\xc3\xb6tkonung): Etter r\xc3\xa5d fra onkelen Sigvat skald lager Ottar et hyldningskvad til Olav. I Sk\xc3\xa1ldatal fortelles det at Ottar ogs\xc3\xa5 har diktet hyldninger til de danske kongene Svein Tjugeskjegg og Knut den store._NEWLINE_Tre av Ottars kvad er kjent og bevart: \xc3\x93l\xc3\xa1fsdr\xc3\xa1pa s\xc5\x93nska til Olof Sk\xc3\xb6tkonung finnes i Snorre-Edda; H\xc7\xabfu\xc3\xb0lausn til kong Olav har f\xc3\xa5tt dette navnet fordi Ottar berget sitt eget hode ved det; Kn\xc3\xbatsdr\xc3\xa1pa til kong Knut finnes i Kn\xc3\xbdtlinga saga._NEWLINE_Den islandske filologen Finnur J\xc3\xb3nsson mener at \xc2\xabOttar h\xc3\xb8rer bestemt til de bedre skjalde ved sine anskuelige skildringer, flugt og kraft i fremstillingen ligesom ogs\xc3\xa5 ved sit i det hele udm\xc3\xa6rkede skjaldesprog.\xc2\xbb'